یوخوگؤرمه - یوخونون عمومی و کاراکتر خصوصیتلرین‌دن بیری اوْلوب، یوخونون «سۆرعت‌لی گؤز حرکتی» (رئم) آدلی مرحله لریله یاخین‌دان علاقه‌لی اوْلان، ویزوال قبول ائدیله‌ن دویغولاردیر. یاتمیش اینسان یوخونون نه اوْلدوغونو بیلمیر و اونداکی باش وئره‌ن حادثه‌لری جان‌لی اوبیئکت کیمی قبول ائدیر. یوخولارین بیولوژی مزمونو، ایشلییشی و مقصدلری تامامیله آیدین اوْلموش دئییل‌دیر. یوخولارا «دویغوسوز قبول» اونون بیر نؤوو و یا اوبیئکتی قبول اولاراق دا باخماق اولار. موختلیف اینانجلارا و تخمینلره ده سبب اوْلان یوخولار، هر واخت اۆچون ماراق‌لی و شرحه آچیق بیر مؤوضو میدانا گتیرمیشلر. فرق‌لی سایکولوژی، پاراپسیکولوقلارین و تجروبی ایسپیریتوالیستلر یوخولاری فرق‌لی فورمالاردا شرح ائتمیشلر. یوخولارین ایشلییشینین آچیقلانماسی علمی بیرلیین عمومی قبولونا گؤره فرزییه‌لر سوییه‌سین‌دن کنارا چوخ گئده بیلمه‌ایب‌دیر. یوخولار هله ده سیررینی قوروماق‌دا اوْلان بیر آراش‌دیرما ساحه‌سینی تشکیل ائدیر. یوخولارین علمی آراشدیریلماسی اونئیرولوژی آدینی آلیر. شوبهه‌سیز، هئچ کس اینسانلارین نه واخت‌دان یوخولار گؤرمه‌سینی دقیقلش‌دیره بیلمز. ائله بیل یوخولار اینسانلارلا بیرگه یارانیب. ائله بۇ باخیم‌دان دا یوخولار و اونلارین حقیقی ماهیتی، یارانماسی همیشه پروبلم اولاراق قالیب. بوتون بونلارا باخمایاراق، یوخولار گون‌ده‌لیک اینسان حیاتینین معین بیر حیسه‌سینه چئوریلیب.